Document ID: /roh_data/filtered/fineweb-2-filterrobots_roh.jsonl.gz/4865

Lavurs
Spezialistas e spezialists da giaglinom èn experts per l’allevament, la tegnida e la pavlada da giaglinom. Els s’occupeschan dal cuaditsch, dals animals giuvens, da giaglinas che ovan e dals animals d’engrasch. Els lavuran en manaschis agriculs ed en manaschis da cuaditsch sco era sin farmas da giaglinom. Là èn els responsabels per la tegnida d’animals adequata a lur natira e la producziun ecologica dals ovs e da la charn da giaglinom.
Spezialists da giaglinom elavuran las cundiziuns optimalas per l’allevament da giaglinom. Ils ovs vegnan cuads en grondas cueras che ston avair constantamain la medema temperatura. Ils spezialists da giaglinom mettan ils ovs en caums che vegnan vulvids mecanicamain e controlleschan suenter intgins dis cun agid da lampas spezialas, sch’els èn fructifitgads. Suenter ch’ils pulschains èn sortids da l’ov, vegnan els sortids tenor schlattaina. Ils spezialists als mettan en ina stalla prestgaudada ed als provedan cun aua e pavel. Las pulschainas mettan els suenter in temp da la stalla d’allevament en la stalla per las giaglinas che ovan.
Tut tenor il manaschi vegnan ils animals tegnids en stallas climatisadas u – quai ch’è spezialmain adequat a la natira dals animals – al liber tenor l’ordinaziun da l’agricultura biologica. Ils animals vegnan savens pavlads cun agid d’indrizs automatics che ston vegnir programmads e controllads. Cun reglar il clima en stalla, la glisch ed il pavel dirigian ils spezialists da giaglinom las pausas da metter ovs e la paliranza.
Tar ils pensums dals spezialists da giaglinom tutgan er il mantegniment dals edifizis e dals indrizs e la reparatura da pitschens donns. I dovra bler temp da rumir, nettegiar e dischinfectar las stallas ed ils indrizs. Uschia eviteschan las persunas dal fatg malsognas ed epidemias. Ultra da quai observan ils spezialists da giaglinom exactamain ils animals, per ch’els possian identifitgar e schliar fitg baud eventuals problems.
En lur mintgadi resguardan spezialists da giaglinom las prescripziuns davart la protecziun da l’ambient e davart la segirezza da lavur e protegian, p.ex. tras la vestgadira da lavur adequata, era lur atgna sanadad. Els magasineschan ed elavuran a moda professiunala ils products e garanteschan uschia lur qualitad. Els rimnan ils ovs, als assorteschan tenor la grondezza e qualitad, als bullan ed als emballeschan per la vendita.
Spezialists da giaglinom s’occupeschan era savens da la commerzialisaziun e la vendita dals ovs e da la charn. Occasiunalmain cusseglian els era purs davart dumondas co tegnair e pavlar giaglinom u lavuran en gremis professiunals.
Scolaziun
Basa legala
Ordinaziun federala 8-5-2008 (stan 1-3-2017)
Durada
3 onns
Furmaziun en la pratica
En almain dus manaschis da giaglinom
Furmaziun en scola
- 1. + 2. onn: 1-2 dis l’emna a la scola professiunala
- 3. onn: 16-20 emnas da bloc en l’Aviforum ed a la scola agricula
Roms professiunals
cultivaziun da plantas, tegnair animals, mecanisaziun ed indrizs tecnics, conturn da lavurar, rom d’elecziun
La furmaziun da basa po era vegnir absolvida cun il rom d’accent agricultura biologica.
Curs ordaifer il manaschi
segirezza a la lavur, protecziun da la sanadad, drizzar e mantegnair maschinas, igiena, garanzia da la qualitad, utilisaziun da vehichels idraulics, transport segir d’animals, intervenziuns al giaglinom
Maturitad professiunala
La furmaziun en scola vegn absolvida en curs da bloc e perquai vegn la scola da maturitad professiunala frequentada en general pir suenter la furmaziun da basa.
Diplom
Attestat federal da qualificaziun "spezialist / spezialista da giaglinom AFQ"
Premissas
Furmaziun preliminara
- scola populara terminada
- in fufragnadi d’ina u duas emnas vegn cusseglià
- cun in attest federal professiunal (AFP), in attestat federal da qualificaziun (AFQ) en in’autra professiun u in examen da maturitad vegn la furmaziun per ordinari scursanida a 2 onns.
- cun in attestat federal da qualificaziun (AFQ) en in’autra professiun agricula po la furmaziun vegnir scursanida a 1 onn.
Pretensiuns
- plaschair da lavurar cun animals
- dun d’observar, attenziun durant il contact cun ils animals
- sentiment per la lavur pratica ed intervenziun corporala
- fidadadad e perseveranza
- enclegientscha tecnica
- sanadad robusta, naginas allergias (pulvra)
- prontadad da far lavurs malnettas
- prontadad da lavurar era durant la fin d’emna
Furmaziun supplementara
Curs
purschidas da l’Aviforum e da centers da furmaziun agricula
Furmaziun supplementara
suenter avair terminà la furmaziun da basa po vegnir absolvida ina furmaziun da basa scursanida (1 onn) en in’autra professiun agricula
Examen professiunal (EP)
mainagestiun economia da giaglinom cun certificat professiunal federal u in’auter examen professiunal sin il champ professiunal da l’agricultura
Examen professiunal superiur (EPS)
maister / maistra da l’economia da giaglinom u in’auter examen professiunal superiur en il champ professiunal da l’agricultura
Scola spezialisada superiura (SSS)
agrotecnicher / agrotecnicra SSS, commerziant agricul / commerzianta agricula SSS
Scola auta spezialisada (SAS)
Bachelor of Science (SAS) en agronomia (p.ex. cun approfundaziun en la scienza d’animals da niz)
Cundiziuns da lavur
Spezialists da giaglinom lavuran sco experts u manaders da gestiun sin bains da giaglinom ed en manaschis da cuaditsch. Cun experientscha correspundenta pon els era lavurar sco cussegliaders en la producziun da pavel, en manaschis da la construcziun da stallas, en manaschis dal commerzi d’ovs u en manaschis d’engrasch. In’alternativa è p.ex. er il sectur da victualias sco era la tgira d’animals en zoos e negozis d’animals.
Ils temps da lavur èn per il solit regulars, dentant cun servetschs da remplazzament la dumengia ed ils dis da festa. Persunas interessadas han bunas schanzas da chattar ina plazza d’emprendissadi. Quest emprendissadi vegn absolvì mo da var 6 emprendists ad onn. Spezialists da giaglinom han bunas perspectivas da chattar ina plazza. La branscha spetga sfidas multifaras: products da giaglinom ston ademplir autas pretensiuns da qualitad e la concurrenza internaziunala è gronda.